વરસાદ જોઈએ એવો જામ્યો નથી. આભ અંધારેલું હોય છે, પણ કાચી અફવા જેવું, કાચી એટલા માટે કે ક્યારેક વરસે પણ ખરા. વરસાદ તો આપણને છેતરીને રાત્રે પડી જાય એની મજા કશીક ઓર જ હોય છે, સવારે ઊઠીને જોઈએ એટલે ખબર પડે કે હમણાં સુધી પડ્યો છે. ઓટલા પર એનાં ભીનાં પગલાં હોય, મેદાનમાં ખૂણામાં શાંતિથી બેઠેલું સ્ટ્રીટલાઇટનું અજવાળું પાણી પર બેસી ચમકતું હોય અને પવનમાં એની માદક ગંધ હોય. આંખોમાં જોઈએ ત્યારે ખબર પડે કે હમણાં જ ઊડી ગઈ એ ઉંઘ પર એનો જાદુ હતો. હવે છેક અંદરથી ખબર પડે કે ઊડેલી ઊંઘ ઊંડી હતી. કારણ આ આકાશદૂત એને છેક અંદર સુધી મૂકવા આવ્યો હતો. હવે મજા આવશે, આખો દિવસ આ સારી ઊંઘનો નશો રહેશે.